戊辰己巳大林木:大林木者枝干撼风,柯条撑月,耸壑昂霄之德,凌云蔽日之功。此木生居东南春夏之交,长养成林,全假艮土为源癸丑为山,三命无破陷最为福厚权贵。戊辰为上己巳次之,土遇路傍为负载,戊辰见辛未为贵,己巳见庚午为禄主福,壁屋二土再得剑金,则大林之木取为栋梁,成格最吉。无此乃山间茂林之木,无论死活皆欲见土,如己人见甲虽云化土,然不如辰戍丑未土局纯全为妙。若此木以死,在山之下见甲戌乙亥烧之主凶夭。灯火就位相生乙巳不如甲辰更吉,霹雳太阳二火皆能长育,运中遇之亦吉。然二火嫌并见,持胜须有土为根基方可。水见天河,戊辰见丁未为带贵虽无土与山亦主有衣食即灵槎入天河格也,生秋冬死绝方是。溪海二水重见主贫夭,有山稍得。妙选有苍龙驾海格,是戊辰见癸亥为贵,涧下丁丑最吉丙子不如。诸金俱不宜见海中有乙丑为山剑锋得屋壁为本,佘无用逢之主夭贱。木喜桑柘惟癸丑最妙,平地还须得路傍土谓之平林在野,松柏东方生旺之地柱有癸丑,而得松柏为密阴最佳。